'Ons moet NGV 1ste keer regkry,' sê Outa | Netwerk24
Deur Hanlie Stadler 22 Augustus 2019 14:00
Die beplande nasionale gesondheidskema hou vele risiko's in, meen kenners.
So sê dr. Heinrich Volmink van die Organisasie teen Belastingmisbruik (Outa) in dié organisasie se ontleding van alles wat fout is met die Wetsontwerp oor die NGV, wat twee weke gelede uitgereik is.
Volmink, uitvoerende direkteur van Outa se nasionale divisie, sê Outa het talle probleme met die wetsontwerp geïdentifiseer.
Die organisasie nooi mense nou uit om konstruktiewe voorstelle te doen oor gesondheidsorg wat die organisasie wil inwerk by sy voorleggings wanneer die proses van openbare deelname oor die wetsontwerp eersdaags begin. Die wetsontwerp sal dan hersien word voordat dit in werking gestel word.
Outa se vier grootste risiko's is:
Die swak gehalte van bestaande openbare gesondheidsorg: "Dit skep 'n enorme risiko om 'n nuwe stelsel bo-op 'n gebroke gesondheidstelsel in werking te stel sonder om eers daardie stelsel reg te maak."
Die risiko van korrupsie: "Ons het 'n nimmereindigende lys voorbeelde gesien van staatsgeld en -entiteite wat vir plundery geteiken is. Ons moet 'n onaantasbare stelsel daarstel vir die beskerming van groot fondse voordat ons so 'n enorme nuwe onderneming in die gevaar stel."
Die finansiering van die NGV: "Belastingbetalers sukkel reeds. Die meeste van die openbare bekommernis oor die wetsontwerp kom daaruit dat mense bang is hulle sal hoër rekeninge en belasting hê, maar aansienlik minder gesondheidsorg. Ons land steier al hoe dieper en dieper in die skuld, met geen moontlikheid van ekstra geld vir die NGV nie."
Die mislukking van NGV-toetsprojekte: "Waarom gaan ons voort met die NGV pleks daarvan dat ons leer uit die toetsprojekte en heroorweeg wat kan werk?"
Outa sê universele gesondheidsorg is nie-onderhandelbaar; dit word ook in art. 27 van die Grondwet verskans. "Ons glo egter tensy die NGV-wetsontwerp beduidend verander word, gaan dit ons nie by dié doelwit kry nie."
Volmink sê geen Suid-Afrikaner moet "katastrofiese finansiële risiko trotseer weens siekte of besering nie".
"Ons verstaan die diepliggende kommer van lede van die publiek wat die stelsel moet gebruik, die gesondheidsorgwerkers wat dit sal moet bedryf, en mense wat bekommerd is oor werkverliese by mediese fondse en die breër gesondheidsektor.
"Ons sou graag wou sien dat al dié bekommernisse lei tot konstruktiewe voorstelle om die debat vorentoe te neem."
Outa sê daar is geen waarborg dat die NGV toegang tot gesondheidsorg vir armes sal verbeter nie. "Ons is bekommerd dat die sentralisering van die stelsel in die NGV – as dit nie behoorlik bestuur word nie – hulle selfs meer gemarginaliseer sal laat."
Outa is ook bekommerd dat die raad van die NGV-fonds net deur die minister van gesondheid aangestel sal word. "Ons sal verkies dat die raad bestaan uit kundiges wat deur 'n verskeidenheid rolspelers, soos die president, burgerlike samelewing, beroepsliggame en akademici benoem sal word. Alternatiewelik, sou ons wou sien dat die raad deur 'n parlementêre proses aangestel word."
Nagenoeg 12% van die nasionale begroting word reeds aan gesondheid bestee – die derde hoogste persentasie ná opvoeding en maatskaplike ontwikkeling.
"Ons kry nie waarde vir geld vir dié besteding nie. Die oplossing moenie wees om meer geld na die probleem te gooi nie – geld wat ons nie kan bekostig nie."
Meer oor: Outa | Gesondheidsorg | Nasionale Gesondheids­Versekering | Ngv | Mediese Fonds | Versekering